
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL BALSAVIMO PRIIMANT LIETUVOS RESPUBLIKOS MEDŽIOKLĖS ĮSTATYMO 7, 8, 9, 11, 12, 13, 18, 22 STRAIPSNIŲ PAKEITIMO IR PAPILDYMO ĮSTATYMO PROJEKTĄ NR. XP-3116(5)

2013-05-02 Nr. 101-I-5
Vilnius

Seimo Etikos ir procedūrų komisija (toliau – Komisija): Valentinas Stundys, Mečislovas Zasčiurinskas, Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Stasys Šedbaras, Leonard Talmont, Darius Ulickas, Povilas Urbšys, Edvardas Žakaris , vadovaudamasi Lietuvos Respublikos Seimo statuto (toliau – Statutas) 160 straipsnio 2 dalies nuostata, išnagrinėjo 1/5 Seimo narių motyvuotą kreipimąsi dėl, jų manymu, priimant Lietuvos Respublikos Medžioklės įstatymo 7, 8, 9, 11, 12, 13, 18, 22 straipsnių pakeitimo ir papildymo įstatymo projektą Nr. XP-3116(5) (toliau – Įstatymo projektas), padarytų Statuto pažeidimų.

Etikos ir procedūrų komisija konstatuoja:

2013 m. balandžio 25 d. rytiniame Seimo plenariniame posėdyje vyko Įstatymo projekto priėmimas. Pareiškėjai mano, kad priimant šį Įstatymo projektą buvo galimai pažeistos Statuto nuostatos dėl prievolės Seimo nariams balsuojant vengti interesų konflikto ir balsuoti asmeniškai.
Statuto 160 straipsnio 2 dalyje nustatyta, kad jeigu yra gautas kreipimasis dėl priimant įstatymą padarytų Statuto pažeidimų, Komisija ne vėliau kaip per 5 darbo dienas turi pateikti Seimui išvadas ir pasiūlymus.


2013 m. balandžio 17 d. Komisija pateikė rekomendaciją Seimo nariui Broniui Bradauskui nusišalinti nuo balsavimo priimant Įstatymo projektą. Statuto 18 straipsnio 6 dalyje nurodoma, kad prieš prasidedant klausimo svarstymui arba svarstymo metu Seimo narys, kuris tokiame klausime turi privatų interesą, privalo informuoti posėdžio pirmininką apie interesų konflikto grėsmę ir nusišalinti nuo tolesnio klausimo svarstymo ir balsavimo. Seimo narys Bronius Bradauskas prieš balsavimą neinformavo posėdžio pirmininko apie interesų konflikto grėsmę ir nenusišalino nuo balsavimo. Seimo nariui Gintarui Steponavičiui atkreipus Seimo posėdžio pirmininko dėmesį į tai, kad Seimo narys Bronius Bradauskas nesilaikė Komisijos rekomendacijos ir nenusišalino nuo balsavimo priimant Įstatymo projektą, Seimo narys Bronius Bradauskas pareiškė: „Per tą skubėjimą balsavau „susilaikau“, bet aš norėjau tik registruotis ir nieko daugiau. Nelaikykite, kad aš balsavau, aš tik registravausi.“

Statuto 18 straipsnio 8 dalyje teigiama, kad jeigu paaiškėja, kad priimant Seime įstatymą buvo pažeistos Statuto 18 straipsnio nuostatos dėl interesų konflikto vengimo, gali būti taikomos Statuto 160 straipsnio nuostatos.

2013 m. balandžio 25 d. rytiniame Seimo posėdyje balsuojant dėl Įstatymo projekto priėmimo pastebėta, kad Seimo posėdžių salėje nėra Seimo nario Valentino Mazuronio, o informaciniame ekrane fiksuojama, kad Seimo narys Valentinas Mazuronis tuo metu balsuoja.
Elektroninės balsų skaičiavimo sistemos naudojimo instrukcijoje nurodoma, kad posėdžio dalyvių darbo vietos yra fiksuotos, todėl jungtis prie Seimo plenarinių posėdžių salės informacinės sistemos leidžiama tik iš savo darbo vietos. Balsavimo ir diskusijų sistemos pultu gali naudotis tik Seimo nario pažymėjimą (posėdžio dalyvio kortelę) turintys asmenys. Jeigu ši kortelė į balsavimo ir diskusijų sistemos pulte esantį Seimo nario pažymėjimo (posėdžio dalyvio kortelės) skaitytuvą neįdėta, pultu naudotis negalima. 

Elektroninė balsų skaičiavimo sistema užfiksavo, kad balsuojant dėl Įstatymo projekto priėmimo Seimo narys Valentinas Mazuronis susilaikė.


Komisija, peržiūrėjusi 2013 m. balandžio 25 d. rytinio Seimo plenarinio posėdžio vaizdo įrašus, konstatuoja, kad tuo metu, kai vyko balsavimas dėl Įstatymo projekto priėmimo Seimo nario Valentino Mazuronio jo darbo vietoje nebuvo. Darytina prielaida, kad jis tuo metu buvo pasitraukęs iš savo darbo vietos ir palikęs Seimo nario pažymėjimą balsavimo sistemos pulte esančiame skaitytuve, todėl buvo atsiradusi galimybė kitiems asmenims paspausti jo balsavimo sistemos pulto mygtuką.

Statuto 111 straipsnio 4 dalyje įtvirtinta, kad Seimo nariai balsuoja asmeniškai. Balso teisė negali būti perduota kitiems asmenims.

Statuto 121 straipsnio 4 dalyje numatyta, kad jeigu nustatomas akivaizdus balsavimo vienasmeniškumo pažeidimas, posėdžio pirmininko, frakcijos reikalavimu perbalsuojama ir pradėjus svarstyti kitą darbotvarkės klausimą. 2013 m. balandžio 25 d. Seimo plenariniame posėdyje dėl Įstatymo projekto perbalsuota nebuvo.
Etikos ir procedūrų komisija nusprendė.
Vadovaujantis Lietuvos Respublikos Seimo statuto 121 straipsnio 4 dalies nuostata, siūlyti Seimui perbalsuoti dėl Lietuvos Respublikos Medžioklės įstatymo 7, 8, 9, 11, 12, 13, 18, 22 straipsnių pakeitimo ir papildymo įstatymo projekto Nr. XP-3116(5) priėmimo.

